CELEX: 
Language: sk
Date: 2020-10-23 00:00:00
Title: VYKONÁVACIE NARIADENIE KOMISIE (EÚ) …/... ktorým sa stanovuje štruktúra a detaily popisu zdrojov a metód na tvorbu agregátov hrubého národného dôchodku a ich zložiek v súlade s Európskym systémom účtov (ESA 2010)

VYKONÁVACIE NARIADENIE KOMISIE (EÚ) …/...
            
            
               z 23. 10. 2020,
            
            
               ktorým sa stanovuje štruktúra a detaily popisu zdrojov a metód na tvorbu agregátov hrubého národného dôchodku a ich zložiek v súlade s Európskym systémom účtov (ESA 2010)
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2019/516 z 19. marca 2019 o harmonizácii hrubého národného dôchodku v trhových cenách, ktorým sa zrušuje smernica Rady 89/130/EHS, Euratom a nariadenie Rady (ES, Euratom) č. 1287/2003
                  1
               , a najmä na jeho článok 3 ods. 2,
            
            
               keďže:
            
            
               (1)Podľa článku 3 ods. 1 nariadenia (EÚ) 2019/516 majú členské štáty poskytnúť Komisii (Eurostatu) popis zdrojov a metód, ktoré sa majú použiť na tvorbu agregátov hrubého národného dôchodku v trhových cenách (HND) a ich zložiek.
            
            
               (2)Je mimoriadne dôležité, aby agregáty HND a ich zložky boli porovnateľné medzi členskými štátmi a aby bol popis zdrojov a metód použitých na tvorbu agregátov HND a ich zložiek v súlade s príslušnými definíciami a účtovnými pravidlami ESA 2010
                  2
               .
            
            
               (3)Je mimoriadne dôležité, aby členské štáty popisy zdrojov a metód použitých na tvorbu agregátov HND a ich zložiek dokumentovali a pravidelne aktualizovali.
            
            
               (4)V záujme uľahčenia porovnateľných analýz by mali mať popisy k HND spoločnú štruktúru pozostávajúcu z vopred stanoveného počtu kapitol a z procesných tabuliek s numerickými odhadmi pre referenčný rok.
            
            
               (5)Členské štáty by v záujme overenia zdrojov, ich použitia a metód na tvorbu agregátov HND a ich zložiek mali Komisii (Eurostatu) poskytnúť najnovšiu verziu popisov k HND podľa dohodnutého harmonogramu.
            
            
               (6)Opatrenia stanovené v tomto nariadení sú v súlade so stanoviskom Výboru pre Európsky štatistický systém,
            
            
               PRIJALA TOTO NARIADENIE:
            
            
               Článok 1
            
            
               Štruktúra popisu
            
            
               1.Členské štáty stanovia popis zdrojov a metód použitých na tvorbu agregátov HND a ich zložiek (popis k HND). Popis k HND pozostáva z 10 kapitol a procesných tabuliek k HND. 
            
            
               2.Ide o tieto kapitoly:
            
         
         
            
               –Kapitola 1: Prehľad systému účtov
            
            
               –Kapitola 2: Politika revízií a harmonogram revidovania a finalizácie odhadov. Väčšie revízie od poslednej verzie popisu k HND
            
            
               –Kapitola 3: Výrobná metóda
            
            
               –Kapitola 4: Dôchodková metóda
            
            
               –Kapitola 5: Výdavková metóda
            
            
               –Kapitola 6: Postup pri bilancovaní alebo integrovaní a validácia odhadov
            
            
               –Kapitola 7: Prehľad úprav na zabezpečenie úplnosti
            
            
               –Kapitola 8: Prechod z hrubého domáceho produktu (HDP) na HND
            
            
               –Kapitola 9: Použité hlavné klasifikácie
            
            
               –Kapitola 10: Použité hlavné zdroje údajov
            
            
               3.Procesné tabuľky k HND obsahujú:
            
            
               a)numerické informácie o odhadoch vykonaných v jednotlivých za sebou nasledujúcich fázach procesu zostavovania HND v prípade jednotlivých druhov použitých zdrojov a vykonaných úprav;
            
            
               b)numerické informácie o relatívnej veľkosti jednotlivých druhov použitých zdrojov a vykonaných úprav v uvedenom procese zostavovania;
            
            
               c)odkazy na príslušné kapitoly popisu k HND.
            
            
               Článok 2
            
            
               Detaily
            
            
               Členské štáty zabezpečujú:
            
            
               a)aby sa v opise zdrojov a metód použitých pri odhade HND, ktorý je súčasťou popisu k HND, používali pojmy a definície v súlade s ESA 2010;
            
            
               b)aby bol opis zdrojov a metód použitých pri odhade HND, ktorý je súčasťou popisu k HND, komplexný a jasný, aby zodpovedal postupom zavedeným v čase vypracúvania popisu k HND a aby obsahoval informácie o transformácii údajov zo štatistických a administratívnych zdrojov na odhady národných účtov uplatňovaním koncepčných a bilančných úprav a úprav na zabezpečenie úplnosti a validačných postupov;
            
            
               c)aby sa v uvedenom opise pri jednotlivých krokoch procesu zostavovania HND uvádzali numerické dôkazy, ktoré musia byť konzistentné s informáciami v procesných tabuľkách;
            
         
         
            
               d)aby boli numerické dôkazy založené na najneskoršom roku, za ktorý sú k dispozícii definitívne odhady (referenčný rok);
            
            
               e)aby sa zdroje a metódy použité na tvorbu agregátov HND a ich zložiek používali pri zostavovaní rokov nasledujúcich po referenčnom roku.
            
            
               Článok 3
            
            
               Harmonogram pre aktualizáciu a zasielanie
            
            
               1.Členské štáty zašlú popis k HND Komisii (Eurostatu) do 31. decembra 2021.
            
            
               2.Ďalšie aktualizácie popisu k HND sa vykonajú a zašlú Komisii (Eurostatu) do 12 mesiacov po každej dôležitej zmene zdrojov alebo metód na zostavenie HND. Popis k HND sa v každom prípade aktualizuje aspoň každých 5 rokov.
            
            
               3.Členské štáty zasielajú popis k HND elektronicky prostredníctvom jediného miesta vstupu pre údaje v Komisii (Eurostate).
            
            
               Článok 4
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 23. 10. 2020
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 91, 29.3.2019, s. 19. 
               
               
                  
                     (2)
                  
                        Nariadenie Európskeho parlamentu a Rady (EÚ) č. 549/2013 z 21. mája 2013 o európskom systéme národných a regionálnych účtov v Európskej únii (Ú. v. EÚ L 174, 26.6.2013, s. 1).